Broj: 711-I-1590-M-113/21-02-17

Zagreb, 20. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Nevena Bosilja, gradonačelnika Grada Varaždina,** za davanjem mišljenja Povjerenstva, na 143. sjednici, održanoj 20. rujna 2021.g., daje sljedeće

**MIŠLJENJE**

1. **Na temelju članka 13. stavka 1. ZSSI-a, dužnosnik Neven Bosilj, gradonačelnik Grada Varaždina, može istodobno s obnašanjem navedene dužnosti biti član Odbora za informiranje, informatizaciju i medije Hrvatskog sabora.**
2. **Na temelju članka 12. ZSSI-a dužnosnik Neven Bosilj nema pravo na naknadu za članstvo u Odboru iz točke I. izreke, osim prava na naknadu stvarno nastalih putnih i drugih opravdanih troškova.**

Obrazloženje

U Povjerenstvu je 13. rujna 2021. pod brojem 711-U-4681-M-113/21-01-3 zaprimljen zahtjev za mišljenjem dužnosnikaNevena Bosilja, gradonačelnika Grada Varaždina, povodom kojeg se vodi predmet broj M-113/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Neven Bosilj povodom obnašanja dužnosti gradonačelnika Grada Varaždinaobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je u ožujku 2021. kao vanjski član imenovan u Odbor za informiranje, informatizaciju i medije Hrvatskog sabora, i to iz redova uglednih stručnih ili znanstvenih djelatnika. Nadalje ističe kako je 8. lipnja 2021. stupio na dužnost gradonačelnika Grada Varaždina, koju obnaša profesionalno.

Dužnosnik traži mišljenje Povjerenstva predstavlja li obavljanje funkcije člana navedenog Odbora Hrvatskog sabora povredu odredbi ZSSI-a te napominje kako je posljednja sjednica Odbora bila održana u srpnju 2021., na kojoj nije bio prisutan, dok je sljedeća sazvana za 14. rujna 2021.

Uvidom u Registar dužnosnika koji ustrojava i vodi Povjerenstvo, utvrđeno je da je Neven Bosilj na lokalnim izborima održanima u 2021. izabran na dužnost gradonačelnika Grada Varaždina, koju obnaša od 8. lipnja 2021. Nadalje, uvidom u „Narodne novine“ broj 13/21., utvrđeno je da je Hrvatski sabor na sjednici održanoj 5. veljače 2021. imenovao Nevena Bosilja za člana Odbora za informiranje, informatizaciju i medije Hrvatskog sabora.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 90.a. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da općinski načelnik, gradonačelnik, župan i njihovi zamjenici koji dužnost obnašaju profesionalno imaju pravo na plaću kao i druga prava iz rada, a vrijeme obnašanja dužnosti uračunava im se u staž osiguranja.

Člankom Poslovnika Hrvatskog sabora („Narodne novine“ broj 81/13., 113/16., 69/17., 29/18., 53/20. i 119/20.) propisano je da su radna tijela Hrvatskog sabora odbori i povjerenstva osnovani Poslovnikom. Člankom 46. Poslovnika propisano je da radno tijelo Hrvatskog sabora ima predsjednika, potpredsjednika i određeni broj članova. Sabor bira i razrješuje predsjednika, potpredsjednike i članove radnog tijela iz reda zastupnika u Saboru, ako Poslovnikom nije drugačije određeno poštujući odgovarajuću zastupljenost obaju spolova. Člankom 57. stavkom 3. Poslovnika propisano je da se u radna tijela može imenovati, ako istim Poslovnikom nije drugačije određeno, do šest javnih, znanstvenih i stručnih djelatnika koji imaju sva prava člana radnog tijela, osim prava odlučivanja.

Sukladno članku 105. Poslovnika Odbor za izbor, imenovanje i upravne poslove donosi odluke o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Sabora ili su uključeni u njihov rad te donosi pojedinačna rješenja o mjesečnoj novčanoj naknadi znanstvenim, stručnim i javnim djelatnicima, koji su članovi radnih tijela Sabora.

Člankom 110. Poslovnika Hrvatskog sabora propisano je da su u djelokrugu Odbora za informiranje, informatizaciju i medije poslovi utvrđivanja i praćenja provođenja politike, a u postupku donošenja zakona i drugih propisa Odbor ima prava i dužnosti matičnoga radnog tijela u području informiranja, pisanih i elektroničkih medija, a posebice razmatra pitanja komuniciranja, informiranja i medija o kojima odlučuje Hrvatski sabor, prati, potiče i sudjeluje u donošenju zakona o pisanim i elektroničkim medijima, poticanje nastanka, oblikovanja i potpisivanja relevantnih međunarodnih dokumenata o informiranju i medijima, praćenje primjene međunarodnih dokumenata o informiranju i medijima i praćenje rada odbora za medije i/ili informiranje drugih zemalja, zaštita prava na informiranje i informaciju, zaštita intelektualnog vlasništva, zaštita privatnosti na elektroničkim medijima te drugi poslovi.

Sukladno članku 111. navedenog Poslovnika, Odbor za informiranje, informatizaciju i medije ima predsjednika, potpredsjednika i 11 članova iz reda zastupnika, a još šest članova imenuje se, i to dva iz medija, dva iz znanosti i dva iz udruga.

Člankom 272. stavkom 3. Poslovnika propisano je da se izbor, imenovanje te razrješenje predsjednika, potpredsjednika i članova radnih tijela Hrvatskog sabora obavlja na prijedlog Odbora za izbor, imenovanja i upravne poslove ili na prijedlog najmanje 15 zastupnika.

Odlukom o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uključeni u njihov rad („Narodne novine“ broj. 14/03., 70/04., 74/09.., 12/13. i 37/19.) propisana su mjerila za utvrđiva­nje prima­nja i naknade troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uk­ljučeni u ­njihov rad, sukladno odredbama Poslovnika Hrvatskoga sabora. Točkom II. navedene Odluke propisano je da članovi radnog tijela Hrvatskoga sabora imenovani iz reda znanstvenih, stručnih i javnih djelatnika za svoj rad u radnom tijelu imaju pravo na mjesečnu novčanu naknadu koja im se isplaćuje mjesečno unatrag u visini koja se utvrđuje množe­njem osnovice za obračun plaće državnih dužnosnika utvrđene Zakonom o obvezama i pravima državnih dužnosnika s koeficijentom 0,60.

Iako članovi radnih tijela Hrvatskoga sabora koji nisu zastupnici u Hrvatskom saboru, nisu dužnosnici u smislu odredbi članka 3. stavaka 1. i 2. ZSSI-a, Povjerenstvo tumači da obavljanje dužnosti člana radnog tijela Hrvatskoga sabora, u konkretnom slučaju člana Odbora za informiranje, informatizaciju i medije Hrvatskog sabora, nedvojbeno predstavlja obavljanje javne dužnosti, s obzirom da odluku o imenovanju članova odbora donosi Hrvatski sabor te da isti imaju sva prava članova radnog tijela kao i članovi koji su zastupnici u Hrvatskom saboru, osim prava odlučivanja.

Povjerenstvo ističe da su člankom 89. Zakona o lokalnim izborima („Narodne novine“ broj: 144/12.) taksativno propisane nespojive dužnosti općinskih načelnika, gradonačelnika, župana i njihovih zamjenika. Povjerenstvo tumači da navedeni Zakon predstavlja posebni Zakon u smislu članka 13. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene. Člankom 89. stavkom 2. podstavkom 33. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu biti dužnosnici koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

S obzirom da se članovi radnih tijela Hrvatskoga sabora koji nisu zastupnici u Hrvatskom saboru nisu imenovani kao dužnosnici u smislu članka 3. ZSSI-a, nema zapreke da dužnosnik Neven Bosilj istovremeno obnaša dužnost gradonačelnika Grada Varaždina i dužnost člana Odbora za informiranje, informatizaciju i medije Hrvatskoga sabora.

Iako članovima radnih tijela Hrvatskog sabora koji nisu zastupnici u Hrvatskom saboru pripada pravo na naknadu za rad sukladno Poslovniku Hrvatskoga sabora i odluci Odbora za izbor, imenovanje i upravne poslove Hrvatskoga sabora, navedeni opći akti nemaju pravnu snagu Zakona te ne sadrže izričitu odredbu kojom bi pravo na naknadu bilo propisano i za one članove radnih tijela Hrvatskoga sabora koji istovremeno već primaju plaću ili naknadu po osnovi obavljanja neke od javnih dužnosti iz članka 3. ZSSI-a. Povjerenstvo stoga tumači da Poslovnikom i Odlukom o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uključeni u njihov rad, nije derogirana zabrana iz članka 12. ZSSI.

S obzirom da dužnosnik Neven Bosilj prima plaću za obnašanje dužnosti gradonačelnika Grada Varaždina, na temelju članka 12. ZSSI-a, ne može istovremeno primati naknadu za obavljanje javne dužnosti člana Odbora za informiranje, informatizaciju i medije Hrvatskoga sabora, no ima pravo na naknadu stvarno nastalih putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Neven Bosilj, elektroničkom dostavom
2. Objava na internetskoj stranici Povjerenstva
3. Pismohrana